ร้านโจ๊กเปิดหม้อนี่เราเล็งไว้นานมากกกกกละ ตั้งแต่เปิดสาขาสองแถวซ.โชคชัย 4 แต่ก็ไม่ได้ไปสักที จนตอนนี้เปิดเพิ่มอีกหลายสาขาละ คราวนี้เห็นมีเปิดที่สาขาปากเกร็ด พอดีกับช่วงนี้มีโอกาสมาแถวนี้บอ่ยคราวนี้เลยได้มาจัดสักทีกับร้านนี้

ร้านจะอยู่ตรงข้ามกับ Major ปากเกร็ดเป๊ะๆ จะต้องเข้าไปในเวิ้งที่อยู่ติดๆกับ condo LPN ด้านในมีที่จอดรถค่อนข้างมาก สะดวกเลยสำหรับคนที่ขับรถมา เราโทรมาถามที่ร้านก่อนว่าร้านเปิดกี่โมง เพราะได้ข่าวว่าค่ำๆจะคนเยอะ ทางร้านบอกว่าเปิด 4 โมงเย็น เราเลยมาตอนร้านเปิด ได้เป็นโต๊ะแรกเลยเชียว แต่พอนั่งไปได้แป๊บเดียวก็เริ่มมีคนมานั่งเพิ่มขึ้นๆละ 

วิธีการสั่งก็คือ 1 หม้อ ต่อ 1 ใบรายการ ตอนแรกเข้าใจว่าทางร้านมีแต่โจ๊ก แต่จริงๆมีมาม่าด้วยแฮะ ในใบรายการเราก็เลือกว่าเราอยากได้เป็นโจ๊กหรือมาม่า และต้องการรสอะไรระหว่างธรรมดา-ต้มยำ-ซุปเปอร์ เราอยากลองทั้งโจ๊กและมาม่าเลยจัดไปตามนี้ซะ

1. เซทกุ้งแม่น้ำ (139) + หมูบะช่อ (20) + หมูตุ๋น (20) + ไข่ไก่ (10) = 189 บาท : หม้อนี้เลือกมาม่า รสชาติต้มยำของทางร้านออกกลมกล่อม เสียดายว่าให้น้ำต้มยำมาน้อยไปหน่อย ตอนมาเสิร์ฟน้ำค่อนข้างคอดไปละ ส่วนรสชาติก็อร่อยแบบกลมกล่อมไม่ถึงกับจี๊ดจ๊าด กุ้งแม่น้ำตัวค่อนข้างใหญ่ใช้ได้เลย หมูบะช่องั้นๆ ส่วนหมูตุ๋นโอเค

2. เซทหมูหมู (69) + หมูกรอบ (25) + กระดูกอ่อน (20) + ไข่ไก่ (10) = 124 บาท : หม้อนี้เลือกเป็นโจ๊กธรรมดา แต่เพิ่มหมูกรอบกับไข่ไก่ด้วย เซทนี้จะมีหมูเด้ง+หมูบะช่อ+ตับ+กระเพาะให้ (จริงๆมีไส้ลวกด้วยแต่เราไม่กิน เลยบอกพนักงานว่าไม่เอา เค้าก็ใส่อย่างอื่นเพิ่มมาให้แทน) ตัวโจ๊กจะออกจืดๆหน่อย เข้าใจว่าน่าจะต้องการให้เติมเครื่องเอาเอง แต่เนื้อโจ๊กเนียนอร่อยดี เครื่องที่ให้มาเราชอบหมูเด้งที่สุด อย่างอื่นเฉยๆ กินไปกินมาเนื้อโจ๊กหมด เครื่องเหลือเพียบ เลยสั่งเพิ่มเป็นโจ๊กเปล่ามาเสริมทัพซะเลย อิ อิ 

3. โจ๊กเปล่า (15) + ไข่ไก่ (10) : หม้อนี้สั่งมาเสริมทัพจากหม้อข้างบน สั่งโจ๊กเปล่านี่ได้เร็วเลย เพราะสั่ง 2 หม้อด้านบนนี่รอประมาณ 15 นาทีได้ แต่หม้อนี้ได้ภายใน 2 นาที 

มื้อนี้จ่ายไป 372 บาท รวมปาท่องโก๋กรอบ 1 ถุง, น้ำแข็ง น้ำเปล่าอีก 2 ขวดแล้ว 

บรรยากาศแบบ open-air สบายๆ รสชาติเก๋กู๊ด เลือก option ต่างๆเองได้ ชอบมาก เอาเป็นว่าต้องได้กลับมาจัดอีกแน่นอนกับร้านนี้ ^^